DECRETO 184/2022, do 22 de setembro, polo que se declara de utilidade pública e interese social o polígono agroforestal de iniciativa pública de Pousada (Riós, Ourense).
Consellería do Medio Rural — III. Outras disposicións — 04/11/2022

Mediante o Acordo do 10 de maio de 2022, da Presidencia da Axencia Galega de Desenvolvemento Rural (Agader), iniciouse o procedemento de aprobación para o desenvolvemento do polígono agroforestal de iniciativa pública de Pousada, no concello de Riós (Ourense) (DOG núm. 130, do 8 de xullo), que motivou a elaboración do estudo de viabilidade previsto no artigo 84 da Lei 11/2021, do 14 de maio, de recuperación da terra agraria de Galicia, que foi aprobado polo Acordo do 20 de agosto de 2022, da Dirección Xeral da Agader, e do cal se deduce a conveniencia de levar a cabo o desenvolvemento do polígono agroforestal e a declaración de utilidade pública e interese social del.
A persoa titular da Dirección Xeral da Agader formulou a proposta prevista no artigo 85.1 da Lei 11/2021, do 14 de maio, de recuperación da terra agraria de Galicia.
Na súa virtude, elévase por proposta da persoa titular da Consellería do Medio Rural, e logo de deliberación do Consello da Xunta na súa reunión do día vinte e dous de dous mil vinte e dous,
Artigo 1. Declaración de utilidade pública e interese social
Declarar de utilidade pública e interese social o polígono agroforestal de iniciativa pública de Pousada, no concello de Riós (Ourense).
Artigo 2. Delimitación do perímetro do polígono agroforestal
O perímetro do polígono agroforestal é o que figura no documento con código de verificación electrónica (CVE) 6BMOzPI3Ws02, verificable en https://sede.xunta.gal/cve, sen prexuízo da súa posible modificación segundo o disposto no artigo 85.2.a) da Lei 11/2021, do 14 de maio, de recuperación da terra agraria de Galicia.
Artigo 3. Vida útil mínima
A vida útil mínima do polígono agroforestal será de 30 anos para a implantación de cultivos leñosos e 10 anos para sistema agroforestal e cultivos.
Artigo 4. Usos e actividades admisibles e boas prácticas agroforestais
Os usos e actividades admisibles, así como as boas prácticas agroforestais aplicables, son os establecidos no estudo de viabilidade aprobado, con código de verificación electrónica (CVE) o42DB6mCg8P6, k0t7AFGazVF6, 8bzCmXUoa951, verificable en https://sede.xunta.gal/cve, no cal se indican as actividades primarias e secundarias que se determinaron tendo en conta a zonificación realizada no catálogo parcial de usos.
Neste caso, como actividades admisibles establécense os cultivos leñosos e aproveitamento de castaña no souto existente, así como sistema agroforestal e cultivos de ciclo curto e complementarios. Calquera das modalidades elixidas deberá ser en extensivo e terán prioridade aquelas explotacións que inclúan unha produción integrada e/ou en ecolóxico.
Artigo 5. Autorizacións
Autorizar a Axencia Galega de Desenvolvemento Rural para a redacción do proxecto básico do polígono agroforestal co contido previsto no artigo 86 da Lei 11/2021, do 14 de maio, de recuperación da terra agraria de Galicia.
Autorizar a consellería con competencias en medio rural, a través da Axencia Galega de Desenvolvemento Rural, para a execución dos procedementos de investigación da titularidade na forma prevista nos artigos 90 e 19 da Lei 11/2021, do 14 de maio, de recuperación da terra agraria de Galicia.
Autorizar o órgano territorial competente en materia de medio rural onde radiquen os predios e a Axencia Galega de Desenvolvemento Rural para a execución dos procedementos de declaración de abandono da forma establecida no título IV, capítulo I, da Lei 11/2021, do 14 de maio, de recuperación da terra agraria de Galicia.
Autorizar a Axencia Galega de Desenvolvemento Rural para a execución dos procedementos de reestruturación da propiedade na forma prevista no artigo 93 da Lei 11/2021, do 14 de maio, de recuperación da terra agraria de Galicia.
Artigo 6. Interese público
A declaración de utilidade pública e interese social implica o recoñecemento da existencia de razóns de interese público para os efectos da aplicación da tramitación de urxencia do procedemento e aos informes ambientais e sectoriais polos órganos autonómicos e da Administración local da Comunidade Autónoma de Galicia, conforme o establecido polo artigo 85.3 da Lei 11/2021, do 14 de maio, de recuperación da terra agraria de Galicia.
Artigo 7. Permutas de especial interese agrario
A declaración de utilidade pública e interese social implica darlles o carácter de especial interese agrario ás permutas de predios que se leven a cabo no polígono agroforestal, conforme o establecido polo artigo 62.3 da Lei 11/2021, do 14 de maio, de recuperación da terra agraria de Galicia.
Disposición derradeira única. Eficacia
Este decreto producirá efectos o día seguinte ao da súa publicación no Diario Oficial de Galicia.
Santiago de Compostela, vinte e dous de setembro de dous mil vinte e dous